Elever og lærere fra idrætshøjskolen Bosei ved Præstø skulle have været på Lanzarote for at surfe, men på grund af corona hedder destinationen i stedet Løkken.

17 elever og to lærer fra idrætshøjskolen Bosei ved Præstø skulle i denne uge have været på det populære Resort La Santa sport på øen Lanzarote for at surfe. Men på grund af corona blev det aflyst, og hvad gør man så - ja, så finder man det næstbedste sted - nemlig Løkken. Og outdoorlærer Nicolas Hentzel fra idrætshøjskolen er mere end tilfreds med forholdene i Løkken. - Jeg synes, det er et fantastisk sted. Jeg mener, at Vestkysten her ved Løkken tilbyder nogle af de bedste forhold, man kan forestille sig til surfing, siger Nicolas Hentzel. Og han var ikke i tvivl, da turen i stedet for Lanzarote gik til Løkken. - Det er et trygt sted. Det ser vildt ud, men sikkerheden er i top, fordi bundforholdene er, som de er. Bølgerne kan vi ikke kontrollere, men vi kan navigere i dem og give eleverne en rigtig god oplevelse, siger Nicolas Hentzel. Naturen er fremtidens arena Onsdag viste Vesterhavet sig fra sin bedste side med 17 sekundmeter vind, høje bølger - lige noget for de unge elever. - Jeg synes, det er megafedt. Det er overhovedet ikke så koldt, som man tror, siger Freja Kongerslev efter at have været i havet. Gæsterne fra idrætshøjskolen bor i Slettestrand, hvor de også kører mountainbike i området. - Vi tror på, at naturen er fremtidens arena. Vi vil gerne have de unge med ud i naturen og give dem en god oplevelse, siger outdoorlærer Nicolas Hentzel.